Toisessa tapauksessa mahdollinen rikos on mitätön tutkinnan synnyttämään vaivaan nähden. Toisessa tapauksessa rikosta ei ole edes tapahtunut, kerrotaan Helsingin poliisista.

Mainitut tapaukset liittyvät Afganistaniin pakkopalautetun perheen synnyttämään kohuun ja mielenosoituksiin. 3.4.2017 joukko mielenosoittajia oli kokoontunut Pasilan poliisitalon edustalle protestoimaan pakkopalautuksia. Osa mielenosoittajista yritti estää poliisin toimintaa asettumalla afganistanilaisia kuljettavien poliisiautojen eteen.

Autoja saattavat poliisit siirsivät mielenosoittajat pois käyttämällä paprikasumutetta ja muita voimakeinoja. Poliisi käynnisti tapauksesta rikostutkinnan, jonka nimikkeenä oli haitanteko. Tutkinta on kuitenkin nyt päätetty, sillä mahdolliset rikokset ovat niin lieviä, sanoo rikoskomisario Kari Martikainen Helsingin poliisilaitokselta.

– Ei maksa vaivaa käydä tunnistamaan valvontakameroiden kuvien perusteella henkilöitä, jotka ovat mahdollisesti syyllistyneet muutamalla päiväsakolla rangaistavaan tekoon. Poliisilla on muutakin tekemistä, Martikainen toteaa.

Tällainen harkinta on Martikaisen mukaan täysin normaalia poliisityössä.

– Kiistattahan tässä on tapahtunut haitantekoa, mutta kannattaako asiaa alkaa tutkimaan, on eri asia.

Sisäministeriöön ei "tunkeuduttu"

Poliisi lopetti tutkintansa myös toiseen mielenilmaukseen liittyen.

Afganistanilaisten pakkopalautuksia seuraavana päivänä joukko mielenosoittajia oli kokoontunut sisäministeriön eteen vastustamaan pakkopalautuksia. 20 mielenosoittajaa ei tyytynyt porteilla seisoskeluun, vaan päätti marssia sisään sisäministeriön avoimista ovista.

"Sisäministeriön ulkopuolella Erottajankadulla satakunta mielenosoittajaa, joista 20 yritti äsken tunkeutua sisätiloihin", kertoi Helsingin poliisi Twitterissä, ja media alkoi repiä tapahtuneesta kohahduttavia otsikoita.

Suuresta mediahuomiosta huolimatta tapahtuma oli kuitenkin rauhallinen. Mielenosoittajat kulkivat sisään avoimista ovista, mikä on täysin sallittua. He myös poistuivat kahta lukuun ottamatta heti, kun poliisi näin kehotti. Sisälle jääneet kaksi henkilöä poliisi talutti pihalle kädestä pitäen.

– He kävelivät omilla jaloillaan pois, eivätkä edes haranneet vastaan. Mitään uhkaavaa tilanteessa ei ollut, eikä edes huonoa käytöstä, Martikainen sanoo.

Tapausta tutkittiin julkisrauhan rikkomisena. Rikosnimike ei kuitenkaan täyty (siirryt toiseen palveluun), koska kukaan ei tunkeutunut sisäministeriöön, mennyt sinne salaa, tai yrittänyt kätkeytyä sinne.

– Rikoksen tutkinta on siis lopetettava, kun ei ole sellaista tekoa tapahtunutkaan.